Man vas oor neef se moordArgieffoto ŉ 30-jarige man wat glo sy neef vermoor het, is Sondag in Willowvale in die Oos-Kaap aangekeer. “Die man is in hegtenis geneem nadat hy sy 37-jarige neef geskiet het,” het kapt. Jackson Manatha, woordvoerder van die polisie in die Oos-Kaap, gesê. “Die neef is in sy bors getref en is op die toneel dood.” Die polisie het beslag gelê op die vermeende moordwapen en dit sal vir ballistiese toetse gestuur word om te bepaal of dit in ander misdade gebruik is. Manatha sê die motief vir die skietery is nog onbekend. Die polisie ondersoek die saak. Die verdagte sal na verwagting Dinsdag in die landdroshof in Willowvale verskyn en sal ook aangekla word van die onwettige besit van ŉ vuurwapen. -SAPA